Predkladacia správa

Sektor verejnej správy je najväčším zamestnávateľom v Slovenskej republike. Vláda SR by sa mala správať k zamestnancom sektora verejnej správy ako riadny zamestnávateľ, ktorý pre nich vytvára adekvátne a dostatočné podmienky pre plnenie ich pracovných povinností. Zároveň by mala v tejto oblasti vychádzať zo zámerov obsiahnutých v Programovom vyhlásení vlády SR z novembra 2002 v časti II. bod 1. Demokratický štát, kde si ako principiálnu úlohu určila vláda pre nasledujúce obdobie realizovať efektívny, štíhly a nie drahý štát, znižovať administratívu v štátnej správe, odbyrokratizovať a modernizovať verejnú správu a dokončiť reformu verejnej správy. 
V súčasnom období je potrebné prijímať opatrenia pre naplnenie Programového vyhlásenia vlády SR v oblasti zamestnanosti.  Ministerstvo financií SR predkladá na rokovanie vlády tento iniciatívny materiál. Úlohou tohto materiálu je identifikovať a pomenovať rozdielnosť jednotlivých systémov odmeňovania a navrhnúť  opatrenia s cieľom zjednotiť systémy odmeňovania jednotlivých skupín zamestnancov verejnej správy, s prípadným uplatnením špecifických prvkov pre určité kategórie zamestnancov. Za týmto účelom sa identifikujú niektoré problémy s návrhom riešenia v odmeňovaní s tým, že finančné dopady z nich vyplývajúce budú navrhované na riešenie v návrhu rozpočtu verejnej správy na roky 2005 – 2007.
Predložený materiál bol predmetom medzirezortného pripomienkového konania. K materiálu zaslalo v termíne pripomienky 23 pripomienkujúcich subjektov, 8 pripomienkujúcich subjektov nemalo pripomienky a 4 pripomienkujúce subjekty pripomienky nepredložili. Materiál sa predkladá na rokovanie vlády SR s rozpormi. Uvedené rozpory sa týkajú rezortov Ministerstva vnútra SR, Národného bezpečnostného úradu, Slovenskej informačnej služby, Generálnej prokuratúry SR a Ministerstva obrany SR predovšetkým vo vzťahu k zvýšeniu hodnostného príplatku a valorizácie platov príslušníkov.